## Turisme Comunitat Valenciana entrega els distintius Sicted de qualitat turística a entitats i servicis turístics de Benicàssim

*** La Comunitat Valenciana lidera el rànquing nacional de servicis turístics distingits amb un total de 1.626**

El director general de Turisme, Israel Martínez, ha participat a Benicàssim, juntament amb l’alcaldessa de la localitat, Susana Marqués, i la presidenta de la Cambra de Comerç de Castelló, María Dolores Guillamón, en l’acte d’entrega dels distintius del Sistema Integral de Qualitat Turística Espanyola en Destinació (Sicted) a les entitats distingides del municipi.

Durant l’acte, Israel Martínez ha reiterat l’aposta de la Generalitat per la “qualitat en tots els servicis que formen part de la cadena d’atenció al turista” i ha valorat el treball exercit per les entitats distingides, destacant que “tots contribuïu al nostre posicionament com a destinació i per a fer-nos més competitius”.

El director general ha assenyalat que el turista “és cada vegada més exigent i compromés amb el desenrotllament d’una activitat turística sostenible”, i, per això, ha remarcat que “l’aposta per la qualitat i la sostenibilitat, a més certificada, és ja una necessitat que farà que els turistes ens elegisquen”.

Per la seua banda, l’alcaldessa de Benicàssim, Susana Marqués, ha assenyalat en la clausura de l’acte que és “un reconeixement que garantix estàndards d’excel·lència en cada servici i que continua sumant participants disposats a formar-se, avaluar-se i millorar. Perquè a Benicàssim sabem que la satisfacció del visitant no només es mesura en la seua estada, sinó també en el seu desig de tornar”.

**Distintius Sicted a Benicàssim**

Benicàssim es va adherir al projecte Sicted en 2013 i actualment compta amb 22 servicis distingits, dels quals tres són de distinció accelerada, sis més han renovat la distinció i els altres 13 estan en fase de seguiment.

En concret, les entitats distingides que s’unixen al projecte Sicted enguany són: Club Palasiet, Restaurant Bruno i Restaurant Selma.

A més, han rebut el distintiu de renovació sis servicis turístics de la localitat: Aquarama, Cafeteria Torreón, Carmelitano Cellers i Destil·leries, Hotel Bulevard, Hotel Tramuntana i Hotel Voramar.

Es tracta d’empreses i servicis locals que han rebut formació i assistència tècnica, han passat una avaluació i enquestes i han participat en grups de millora, entre altres exigències del programa Sicted, amb l’objectiu d’adaptar-se a les demandes dels visitants, cada vegada més canviants i exigents.

A estos servicis turístics que arrepleguen este dilluns tant el distintiu Sicted com el de renovació cal afegir-ne 13 més de la localitat, que compten amb el distintiu i que estan en fase de seguiment, entre els quals hi ha empreses d’allotjament, servicis de turisme actiu, platges o d’informació turística.

La Comunitat Valenciana lidera el rànquing nacional de servicis turístics distingits, amb un total de 1.626 servicis distribuïts en 39 destinacions, si bé hi ha 41 destinacions treballant en la metodologia. El Sicted està implantat en el 44 % del territori de la Comunitat Valenciana, a on les destinacions amb més servicis distingits són València, Gandia i Alacant.

Fecha: 17/03/2025